এক বছর আগে, অভিনেত্রী জীবনের একটি নতুন অধ্যায় শুরু করেছিলেন বাংলা টেলিভিশনের জনপ্রিয় নায়িকা জেসমিন রায়। ‘ভক্তের ভগবান শ্রীকৃষ্ণ’-তে শ্রীরাধিকার ভূমিকায় তাঁর অসাধারণ অভিনয় দর্শকের মনে এতটাই ছাপ ফেলেছিল যে সেই ইমেজ ভাঙতে আরও একটি শক্তিশালী চরিত্রের প্রয়োজন ছিল। ‘মায়ার বাঁধন’-এর গুঞ্জা তেমনই একটি চরিত্র। এই ধরনের চরিত্র অবশ্য এর আগেও পেয়েছেন জেসমিন, কালারস বাংলা-র ‘মীরা’-তে।  জেসমিন অভিনীত প্রত্যেকটি চরিত্রই সফল কিন্তু অভিনেত্রী জেসমিনের ইচ্ছে অন্য কিছু। 

এই বিষয়ে অন্যান্য খবর

রাতদুপুরে নায়ককে কী সারপ্রাইজ দিলেন নায়িকা
প্রেম নিয়ে শর্ট ফিল্ম ‘চিঠি’, মুগ্ধ করলেন টেলি-তারকারা, দেখুন ভিডিও


‘‘আমি যখন কলেজে পড়তাম, তখন এরকম লম্বা চুল ছিল না। ছোট ছোট করে কাটা চুল ছিল, শার্ট-প্যান্ট পরতাম। কিটো পরতাম বেশিরভাগ সময়ে। আমি সব সময়েই একটু টমবয় ছিলাম, এখনও তাই।  কিন্তু এখনও পর্যন্ত তেমন কোনও চরিত্র পাইনি। মেগাসিরিয়ালের চরিত্র মানেই সে যতই অন্য রকম হোক একটা সময়ে গিয়ে তাকে ‘হ্যাঁ’-তে ‘হ্য়াঁ’, ‘না’-তে ‘না’ মেলাতেই হবে। আমি চাই এমন একটা চরিত্র যে ঠিক এই ছকে হাঁটবে না’’, জানালেন জেসমিন রায়, ‘‘আমি নিজে যেরকম বাস্তব জীবনে, তেমন একটা চরিত্রে অভিনয়ের ইচ্ছেটা বহুদিনের।’’

‘মায়ার বাঁধন’ টিম। ছবি: জেসমিনের ফেসবুক পেজ থেকে
তবে তার মানে এই নয় যে ‘মায়ার বাঁধন’-এর গুঞ্জা চরিত্রটি নিয়ে তিনি অসুখী। যে সময়ে বাংলা টেলিভিশনের নতুন ট্রেন্ড পিরিয়ড চরিত্র, সেই সময়েই কিন্তু ‘গুঞ্জা’-র উত্থান একজন দৃঢ়প্রতিজ্ঞ সিঙ্গল মাদার হিসেবে। ঠিক এক বছর আগে, ২৯ মে, ২০১৭-তে টেলিকাস্ট শুরু হয়েছিল এই ধারাবাহিকের।  
এই ধারাবাহিকের মেজাজ, গুঞ্জা অর্থাৎ জেসমিন-অভিনীত চরিত্রের গড়ন, গল্পের গতিপ্রকৃতি ঠিক ‘টিপিক্যাল’ বাঙালি নয়। একতা কপূরের প্রথম দিকের ‘ক’ সিরিজে বা সোনি টিভি-র ‘বড়ে অচ্ছে লগতে হ্যায়’ জাতীয় ধারাবাহিকে মহিলা প্রোটাগনিস্ট চরিত্রগুলি যেমন, গুঞ্জা অনেকটাই তেমন। এবং গুঞ্জা চরিত্রে জেসমিন ছাড়া অন্য কোনও অভিনেত্রীকে ভাবাও যায় না। 
‘মায়ার বাঁধন’ নিঃসন্দেহে জেসমিন রায়ের কেরিয়ারের একটি গুরুত্বপূর্ণ মাইলস্টোন কিন্তু অভিনেত্রী জেসমিন অপেক্ষায় রয়েছেন আরও চ্যালেঞ্জিং কোনও চরিত্রের, সেটা সিনেমা হোক বা টেলিভিশন।